Erasmus+ ifjúságcsere Celjében: *My step forward*

*My step forward*, azaz magyarul „*Teszek egy lépést előre*!” volt a neve annak az ifjúságcsere projektnek, amelyet 2022. július 7. és 14. között rendeztek meg a szlovéniai Celje városában.

A projekt a felnőtté válás, valamint a középiskolás és/vagy egyetemista fiatalok segítése, illetve mentorálása köré szerveződött. A program első felében a felnőtté válás és az életszakasz-váltások kapcsán a saját élményeké volt a meghatározó szerep, így a résztvevők az identitás, példaképek, döntések, motiváció témáit járták körül változatos módszerekkel. Készítettünk kollázst, használtunk képi eszközöket, dolgoztunk kiscsoportban, párban és egyénileg. A projekt második része a mentorálás, mentori szerep köré szerveződött: terveztünk mentori folyamatot, foglalkoztunk azzal, mi tesz valakit jó mentorrá. Szerepjátékokkal, ötletbörzével és sok más módszerrel dolgoztuk fel a témát. Emellett, külön időt szántunk a jó gyakorlatok, módszerek és eszközök egymással való megosztására, ami során a tréninggyakorlatok vezetését, a visszajelzés adását, valamint egy-egy gyakorlat más-más helyzetekre való adaptálását is gyakorolhattuk.

A programon a házigazda szlovén szervezet (Socialna Akademija, Ljubljana) mellett érkeztek résztvevők Magyarországról (Katház Közhasznú Nonprofit Kft., Szeged), Szerbiából, Görögországból és Romániából is. A résztvevők valamennyien fiatalokkal foglalkozó oktatási és/vagy ifjúsági szakemberek voltak, úgy mint tanárok, mentorok, ifjúságsegítők, cserkészek, így a civil szektor változatos területeiről érkező résztvevők a közös alapok mellett eltérő tapasztalatokkal rendelkeztek. A képzési blokkok mellett csoportos városi feladatokra, játékra és önfeledt időöltésre is jutott idő.

Bibok Ágnes (résztvevő)